SKRIFTLIG FORESPØRGSEL E-0580/03

af Erik Meijer (GUE/NGL) til Kommissionen

(28. februar 2003)

Om: Brandsikkerhed og teknisk sårbarhed i forbindelse med højhastighedstog og evaluering af den tekniske rimelighed af monopoler

1. Afviser Kommissionen det krav, som i Nederlandene er stillet af brandvæsenet, Ministeriet for Transport og Offentlige Arbejder, Indenrigsministeriet og organisationen Projektorganisatie Hogesnelheidslijn Zuid om at alle togsæt på den højhastighedsstrækning Amsterdam-Rotterdam-Breda- Antwerpen, der skal åbnes i 2007, skal kunne modstå røg og brand i 15 minutter?

2. Frygter Kommissionen, at de nederlandske sikkerhedskrav vil skabe et monopol for de 16 dobbeldækkertogsæt, som High Speed Alliance (samarbejdsorgan mellem de nederlandske jernbaner og luftfartsselskabet KLM) om kort tid vil bestille til regelmæssig kørsel Amsterdam-Breda og Amsterdam-Bruxelles, fordi dette krav endnu ikke opfyldes af de Thalys-tog, der siden 1997 har kørt mellem Amsterdam og Paris (og som ejes i fællesskab af de nederlandske, belgiske, franske og tyske jernbaner), og som skal benytte de samme spor?

3. Er Kommissionen bekendt med, at der andetsteds i EU findes et faktisk monopol, nemlig på den nye højhastighedsstrækning med kraftige stigninger mellem Köln og Frankfurt Lufthavn, med ICE-3, der er de eneste togsæt, der egner sig til denne strækning, og som til dels kører videre til de grænseoverskridende destinationer Amsterdam, Bruxelles og Basel, og at dette navnlig er et problem, fordi chefen for DB-Systemtechnik dagligt på de nuværende 50 ICE-3-togsæt registrerer op til 700 uregelmæssigheder, fordi leverandøren af den avancerede, men utilstrækkeligt afprøvede elektronik, Siemens, heller ikke synes at kunne styre den, og hver løsning af et problem skaber et nyt?

4. Er Kommissionen ikke enig i, at det er mere presserende at bryde monopolet for de tog på strækningen Köln-Frankfurt, der er permanent ramt af uregelmæssigheder, end at svække sikkerhedskrav i Nederlandene af frygt for, at disse kan føre til et monopol?

5. Hvad vil Kommissionen gøre for at sikre, at brandsikkerhed kommer til at veje tungere end bekæmpelse af monopoler, og dermed at brandfaren i forbindelse med alle grænseoverskridende højhastighedstog reduceres til det niveau, der kræves i den medlemsstat, der stiller de strengeste krav til den indenlandske trafik?

Kilde: De Stem af 9.2.2003 og Handelsblatt News am Abend af 13.2.2003.

Svar afgivet på Kommissionens vegne af Loyola de Palacio

(25. april 2003)

Som allerede anført i Kommissionens svar på skriftlig forespørgsel E-0473/03(1) fra det ærede medlem blev første generation af tekniske specifikationer for interoperabilitet (TSI) inden for højhastighedsområdet vedtaget af Kommissionen den 30. maj 2002. Specifikationen vedrørende rullende materiel omfatter flere bestemmelser om brandsikkerhed, bl.a. den som det ærede medlem nævner, og som vedrører brandmodstandsdygtighed. Specifikationerne gælder for alt nyt materiel samt under visse betingelser ligeledes for moderniserings- og udskiftningsprojekter. Med disse TSI sikres der fremover ikke blot en øget standardisering af det rullende materiel og en bedre grænseoverskridende trafik, men også en reel konkurrence på markeder, som traditionelt set har været de facto-monopoler. Denne ændring vil dog ske gradvis over en årrække, og det er ganske normalt, at der kan konstateres anomalier som dem, det ærede medlem nævner.

For så vidt angår en medlemsstats vedtagelse af en sikkerhedsbestemmelse, som er strengere end den tilsvarende EU-bestemmelse, og den konkurrenceforvridning, der i givet fald kan blive resultatet heraf, er dette problem til drøftelse som led i den anden jernbanepakke(2), der blev forelagt af Kommissionen den 23. januar 2002, og om hvilken der blev indgået en politisk aftale i Rådet (transportministrene) den 28. marts 2003.

(1) Se side 134.

(2) EFT C 126 af 28.5.2002.